L’Udin al zuie une des sôs partidis miôr – o mancul piês – di cheste stagjon, ma al torne a cjase di Napoli cuntune sconfite e cuntune brute sbrissade indaûr in classifiche.
Ancje chest viaç Di Natale nol è tra i convocâts, lant daûr di une tradizion che lu viôt simpri indisponibil cuant che si zuie cuintri dai partenopeus: une robe che magari no je cussì rilevante inte economie dal zûc dai blancs e neris, ma che e rapresente une (piçule?) magle te professionalitât e tal carisme di Totò.
Il Napoli al è une des scuadris miôr di chest campionât. I zuiadôrs di Sarri a zuin cun snait e cuntune cierte continuitât sei in tiermins di cualitât des prestazions che par ce che al tocje i risultâts, in campionât compagn che inte Europa League. L’Udin fint cumò al à mostrât pocje continuitât e pocjissim zûc, palesant une dificoltât mostre soredut in atac.
In teorie a saressin lis cundizions par une partide a sens unic e cence storie, dute a pro dai parons di cjase, sù par jù in chê stesse maniere che e jere lade a Rome nancje dôs setemanis indaûr. Invezit l’Udin si presente sul teren dal San Paolo cuntune disposizion ordenade, ben cuvierte daûr e avonde struturade e dinamiche te zone mezane, ancje se e je a palês pôc incisive indenant dulà che Thereau al è – masse… – di bessôl.
I parons di cjase a fasin i parons, stant che a tegnin di plui la bale, a son plui fuarts e plui incisîfs indenant, sburtâts dal ex di turni Allan e cun Higuain e Callejon che i dan di lavorâ a Karnezis e ae difese blancje e nere, che però vie par dut il prin timp a tegnin bot e a rivin a neutralizâ la potence dai aversaris.
Tal secont timp lis dinamichis a son simpri chês. La diference e je une iniziative di Higuain che al profite di une bale pierdude di Iturra e al rive a metile tal sac daûr di Karnezis. La pression ofensive dal Napoli e cjate finalmentri sodisfazion, intant che i blancs e neris a patissin il colp e tal zîr di trê minûts a riscjin di cjapâ il secont, ancjemò dal pît dal Pipita, che al tire fûr di pôc.
L’Udin al prove a dâsi une dreçade e al recupere ecuilibri e ategjament agonistic. Colantuono al mande in cjamp Aguirre al puest di un Bruno Fernandes smamît e la scuadre di balon furlane e rive ancje a fâsi viodi des bandis di Reina, che suntune conclusion cul cjâf di Widmer al fâs il Karnezis e al tocje la bale di chel pôc che al covente par deviâle, ancje cuntune buine dose di fortune, su la travierse e duncje fûr bersai.
Cussì i minûts a passin, ma i tentatîfs dal Udin di cirî l’un a un no jonzin nissun risultât e la partide si siere cul sucès napolitan e, pal Udin, cuntune classifiche di sgrisulâsi.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn